Koninklike begrafnisreëlings bekendKoningin Elizabeth II (Foto: @RoyalFamily/Twitter) Koningin Elizabeth II se begrafnis sal op Maandag 19 September plaasvind. Daar is egter ’n hele reeks van gebeurtenisse wat in die dae vóór dié begrafnis moet plaasvind. Roubeklaers sal vandag (12 September) die eerste geleentheid kry om eer aan die ontslape koningin Elizabeth II by ’n katedraal in Edinburgh, Skotland, te betoon. Duisende mense sal na verwagting toustaan vir die kans om die vlag-gedrapeerde kis by St. Giles‑katedraal in die Skotse hoofstad te sien, ’n week voor haar amptelike begrafnis in Londen. Koning Charles III, die nuwe monarg, sal agter sy ma se kis stap in ’n middagoptog van die paleis van Holyroodhouse, waar dit Sondag aangekom het. ’n Diens om die koningin se lewe te vier sal 15:00 plaasvind en Skotland se inwoners sal van 17:00 af hul eer aan haar kan betoon. Sy sal vir 24 uur in die katedraal lê. Prinses Anne, die koningin se dogter, sal die kis van die St Giles‑katedraal na Edinburgh se lughawe vergesel, waarna hulle na RAF Northolt sal vlieg. Die kis sal na verwagting teen 19:00 by Buckingham-paleis aankom, waar koning Charles III en die koningin-gemalin, Camilla, dit sal inwag. Die kis van koningin Elizabeth II sal net na 14:00 van Buckingham-paleis na die Westminster-saal vervoer word, waarna sy vir vier dae daar in staatsie sal lê. Die keiserlike staatskroon sal op die kis wees en die kis sal op ’n kanonwa vervoer word. Die koning en lede van die koninklike families al agterna stap in ’n tog wat 38 minute sal neem. Die aartsbiskop van Canterbury, Justin Welby, sal hierna ’n kort diens behartig voordat die saal vir die publiek oopgestel word. Roubeklaers sal vir dié vier dae toustaan om eer aan die koningin te betoon. Die saal sal 24 uur ’n dag oop wees en diegene wat finaal wil groet, word gewaarsku dat hulle waarskynlike ure lank sal toustaan en self vir sitgeriewe moet sorg. Op Maandag 19 September om 06:30 sal die saal waar die koningin vir die afgelope paar dae in staatsie sal lê, vir die publiek gesluit word. Die kis van die koningin sal na Westminster-abdy geneem word vir haar staatsbegrafnis. Dié dag sal ook ’n openbare vakansiedag vir die mense van Engeland wees. Die gastelys sluit onder meer lede van die Britse koninklike familie, senior Britse politici en staatshoofde van reg oor die wêreld in. Daar sal ook verteenwoordigers van die liefdadigheidsorganisasies wat sy ondersteun by die begrafnis wees. Ná die begrafnis sal die kis in optog van Westminster-abdy na Wellington Arch reis, vanwaar dit na Windsor sal reis. Die staatslykswa sal dan die kis langs die Long Walk na die St. George‑kapel in die Windsorkasteel neem, waar nog ŉ diens sal plaasvind. Die begrafnis sal wêreldwyd uitgesaai word. Bron: BBC